เอเอซีพีเผยกลยุทธ์พิชิตเบี้ยใหม่3.6พันล้าน
อยุธยา อลิอันซ์ ซี.พี. เผยกลยุทธ์ช่องทางตัวแทน ประกาศปี 54 เป็นปีแห่งการสร้างพันธมิตร จัดทัพใหม่มือทอง ลุยปั้นตัวแทนคุณภาพ พิชิตเบี้ยใหม่ 3,600 ล้านบาท&nbsp;
7 มี.ค. 2554

อยุธยา อลิอันซ์ ซี.พี. เผยกลยุทธ์ช่องทางตัวแทน ประกาศปี 54 เป็นปีแห่งการสร้างพันธมิตร จัดทัพใหม่มือทอง ลุยปั้นตัวแทนคุณภาพ พิชิตเบี้ยใหม่ 3,600 ล้านบาท 
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัทอยุธยา อลิอันซ์ ซี.พี. ประกันชีวิต(เอเอซีพี) เปิดเผยว่า บริษัทฯ ได้กำหนดให้ปี 2554 เป็น “ปีแห่งการสร้างพันธมิตรทางธุรกิจ” ในทุกช่องทางการขาย สำหรับช่องทางตัวแทนซึ่งถือเป็นช่องทางที่สร้างรายได้หลักให้กับบริษัทฯ คิดเป็นสัดส่วนถึง 54% บริษัทฯ ได้ปรับทัพการบริหารช่องทางตัวแทนใหม่ และได้เพิ่มกำลังทัพ โดยแต่งตั้งให้นายสรรค์ชัย ลาภสัมปันน์ชัย ขึ้นรับตำแหน่งประธานสายงานบริหารตัวแทน และผลักดันนางแซลลี่ โอฮาร่า ผู้บริหารมือดีที่คร่ำหวอดอยู่ในวงการประกันชีวิตที่อยู่กับ อยุธยา อลิอันซ์ ซี.พี.  มากว่า 13 ปี ขึ้นเป็นแม่ทัพหญิงฝ่ายขายคนแรก ในตำแหน่งรองกรรมการผู้จัดการใหญ่ฝ่ายตัวแทน ซึ่งผู้บริหารทั้งสองถือเป็นผู้มีประสบการณ์และผลงานที่ดีเยี่ยม 
โดยนางแซลลี่ เคยนั่งแท่นผู้บริหารระดับสูง ในหลายส่วนงานที่ล้วนเป็นหัวใจของการดำเนินธุรกิจของบริษัทฯ อาทิ ฝ่ายการตลาด ฝ่ายปฏิบัติการ ล่าสุดฝ่ายสนับสนุนส่งเสริมช่องทางการขายส่วนกลาง ดังนั้นจึงมีโอกาสทำงานใกล้ชิดกับทุกหน่วยงาน และเข้าใจในเรื่องการบริหารธุรกิจประกันชีวิตเป็นอย่างดี โดยเฉพาะในส่วนของช่องทางตัวแทน ทำให้บริษัทฯ มั่นใจอย่างยิ่งว่าการปรับทัพครั้งนี้จะทำให้ช่องทางตัวแทนของอยุธยา อลิอันซ์ ซี.พี. แข็งแกร่งและประสบความสำเร็จตามเป้าหมายที่ตั้งไว้อย่างแน่นนอน
ด้านนางแซลลี่ โอฮาร่า รองกรรมการผู้จัดการใหญ่ฝ่ายตัวแทน กล่าวว่า ช่องทางตัวแทนได้กำหนดแนวทางการดำเนินงานในปี 2554 ให้เป็น “ปีแห่งการสร้างพันธมิตรทางธุรกิจ” ภายใต้กลยุทธ์บ้านสีน้ำเงินของช่องทางตัวแทน ซึ่งแบ่งออกเป็น 6 เสาหลัก ประกอบด้วย 
1. การสรรหาตัวแทนใหม่ (Recruitment) บริษัทฯ ให้ความสำคัญกับการสรรหาตัวแทนใหม่ เพื่อสร้างทีมงานรุ่นใหม่ที่มีบุคลิกลักษณะเฉพาะแบบอยุธยา อลิอันซ์ ซี.พี. ที่มีไฟ มีความกระตือรือร้น มีความมุ่งมั่น ตั้งใจทำงาน ให้ความสำคัญกับผลงานและเป้าหมายที่ชัดเจน  
2. การเพิ่มผลผลิตของตัวแทน (Agent Activity) บริษัทฯ เน้นในเรื่องการเพิ่มผลผลิตให้ตัวแทนประสบความสำเร็จในอาชีพตั้งแต่วันแรกที่ตัดสินใจเป็นตัวแทนโดยมีการกำหนดเป้าหมายที่ชัดเจน พร้อมจัดให้มีกิจกรรมส่งเสริมการขาย รวมถึงคุณวุฒิการแข่งขันที่สร้างแรงบันดาลใจและกระตุ้นยอดขายให้กับตัวแทนอย่างต่อเนื่องตลอดทั้งปี อีกทั้งยังมีโครงสร้างผลประโยชน์ที่สร้างรายได้และความพึงพอใจให้กับตัวแทนเป็นอย่างมาก นับเป็นเจ้าแรกและเจ้าเดียวในตลาดที่มีการจ่ายคอมมิชชั่นรายวัน นอกจากนั้นยังมีโอกาสเติบโตในสายอาชีพอย่างรวดเร็วโดยเน้นผลงานเป็นหลัก 
3. การสร้างความผูกพันต่อสถาบันตัวแทน (Agency engagement) บริษัทฯ ให้ความสำคัญกับการทำงานเป็นทีม โดยจัดให้มีกิจกรรมสร้างความสามัคคีเพื่อเพิ่มความแข็งแกร่งให้กับทีมอย่างต่อเนื่อง นอกจากนั้นยังจัดให้ฝ่ายขายได้มีส่วนร่วมในการประชุมแลกเปลี่ยนความคิดเห็นร่วมกันกับบริษัทฯในทุกระดับชั้น รวมถึงการแลกเปลี่ยนประสบการณ์ระหว่างประเทศในกลุ่มอลิอันซ์
4. ผลิตภัณฑ์และบริการที่เป็นเลิศ (Product and Service Excellence) อยุธยา อลิอันซ์ ซี.พี. เป็นผู้นำในเรื่องของการคิดค้นแบบประกันที่โดดเด่น ที่สามารถตอบสนองความต้องการของลูกค้าอย่างดีเยี่ยม เคียงข้างในทุกจังหวะชีวิต ล่าสุดบริษัทฯ ได้ออกแบบประกันพิเศษนำร่องฉลองครบรอบ 60 ปี  คือ มาย เซฟวิ่งส์ 10/6 (มีเงินปันผล) เพื่อมอบสิทธิประโยชน์สูงสุดแก่ลูกค้า อีกทั้งเรายังคงทุ่มเทเอาใจใส่ในการพัฒนาการบริการเพื่ออำนวยความสะดวก รวดเร็ว และพร้อมมอบบริการที่ดี่ที่สุดให้แก่ลูกค้าซึ่งเป็นบุคคลสำคัญสำหรับเรา 
5. ความเป็นตัวแทนมืออาชีพ (Agency Professionalism) บริษัทฯ จัดให้มีหลักสูตรฝึกอบรมมากมาย รวมถึงหลักสูตรระดับโลกของอลิอันซ์ที่ประสบความสำเร็จ และนำมาปรับใช้ให้เหมาะกับประเทศไทย
6. การปฏิบัติการที่มีประสิทธิภาพ และประสิทธิผล (Operational efficiency &amp; effectiveness) บริษัทฯ ได้ลงทุนอย่างต่อเนื่องในเรื่องของระบบเทคโนโลยีให้ทันสมัย เพื่อพัฒนาและเพิ่มประสิทธิภาพให้กับช่องทางการขาย โดยฝ่ายขายสามารถทำธุรกรรมทางอินเตอร์เน็ตได้สะดวกยิ่งขึ้น อาทิ การกรอกใบคำขอเอาประกันทางอินเตอร์เน็ต (e-application) การสมัครสอบทางอินเตอร์เน็ต (e-registration) รวมทั้งการพิมพ์ใบเสร็จรับเงินชั่วคราวทางอินเตอร์เน็ต (e-TR) และล่าสุดในปีนี้เราจัดให้มีระบบการฝึกอบรมทางอินเตอร์เน็ต (e-training system) อย่างไรก็ดี ยังมีในส่วนที่อำนวยความสะดวกแก่ลูกค้าด้วย เช่น การพิจารณาเรียกร้องค่าสินไหมอัตโนมัติ การชำระเบี้ยประกันผ่านบัญชีเงินฝากอัตโนมัติ เป็นต้น
ทั้งนี้ มั่นใจว่าด้วยกลยุทธ์บ้านสีน้ำเงินของช่องทางตัวแทน (The Agency Blue House) จะทำให้ อยุธยา อลิอันซ์ ซี.พี. มีความพร้อมในทุกๆ ด้าน เป็นทางเลือกที่ดีที่สุด ให้สมกับเป็น“ปีแห่งการสร้างพันธมิตรทางธุรกิจ” เพื่อพิชิตเป้าหมายที่จะทำให้ช่องทางตัวแทนเติบโตรวดเร็วที่สุดในธุรกิจ โดยจะผลิตเบี้ยประกันรับปีแรกให้ได้ 3,600 ล้านบาท พร้อมเพิ่มจำนวนตัวแทนใหม่ 18,000 คน และเพิ่มจำนวนตัวแทนที่มีผลงานสม่ำเสมอ (Active Agent) เฉลี่ย 6,000 คนต่อเดือน และในช่วง 2 เดือนแรกของปีนี้นับเป็นช่วงเริ่มต้นที่สำคัญ ทีมงานฝ่ายขายทุกคนทุ่มเททำงานอย่างหนักไปพร้อมๆ กับการปรับตัวที่ดี จนนำมาซึ่งผลงานที่น่าพอใจเป็นอย่างมาก 
พร้อมกันนี้ บริษัทฯ ยังจัดให้มีพิธีมอบรางวัลคุณวุฒิยอดเยี่ยมประจำปี [Annual Awards] เพื่อประกาศเกียรติคุณแก่ผู้บริหารและตัวแทนที่ทำผลงานยอดเยี่ยม ซึ่งถือเป็นอีกกลยุทธ์ที่ทำมาอย่างต่อเนื่องทุกปีและได้รับการตอบรับที่ดีจากทั้งผู้บริหารและตัวแทน ในปีนี้พิธีมอบรางวัลคุณวุฒิยอดเยี่ยมประจำปี 2553 จัดขึ้นภายใต้แนวคิด “คืนจรัสแสง ดาวแห่งเกียรติยศ” มีสุดยอดผู้บริหารและตัวแทนที่ทำผลงานยอดเยี่ยมมากถึง 93 ท่าน แบ่งเป็น 6 คุณวุฒิ ดังนี้ 1.คุณวุฒิผู้บริหารฝ่ายขายยอดเยี่ยม 2.คุณวุฒิผู้บริหารตัวแทนยอดเยี่ยม 3.คุณวุฒิผู้บริหารตัวแทนสร้างตัวแทนใหม่ยอดเยี่ยม 4.คุณวุฒิผู้บริหารตัวแทนใหม่ยอดเยี่ยม 5.คุณวุฒิตัวแทนยอดเยี่ยม 6.คุณวุฒิตัวแทนใหม่ยอดเยี่ยม